นายกรัฐมนตรี ชื่นชมนักกีฬายกน้ำหนักไทย ทำผลงานยอดเยี่ยมคว้า 6 เหรียญทอง จากการแข่งขัน 7th Qatar Cup
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีที่ได้ทราบว่า นักกีฬายกน้ำหนักไทยทำผลงานได้ดีเยี่ยม ชนะการแข่งขันได้รับเหรียญทองแล้ว 6 รายการ จากการแข่งขัน 7th Qatar Cup ที่กรุงโดฮา ประเทศกาตาร์ ระหว่างวันที่ 30 ธันวาคม 2565 ถึง 4 มกราคม 2566 การแข่งขันครั้งนี้ ประเทศไทยส่งนักกีฬาเข้าร่วมจำนวน 3 คน โดยนักกีฬายกน้ำหนักไทย สามารถทำผลงานได้อย่างยอดเยี่ยม ได้ 3 เหรียญทอง ในรุ่น 49 กิโลกรัมหญิง จากสุรจนา คำเบ้า และ 3 เหรียญทอง ในรุ่น 81 กิโลกรัมหญิง จากสิริยากร ไขพันดุง ทั้งนี้ ประเทศไทยยังมีลุ้นเหรียญรางวัลเพิ่มเติม จากรุ่งสุริยา ปัญญะ ในรุ่น 109 กิโลกรัมชาย ที่จะแข่งขันในวันนี้ (3 มกราคม 2566) เวลา 22.00 น ตามเวลาประเทศไทย นายกรัฐมนตรี ชื่นชมผลงานนักกีฬายกน้ำหนักไทย ถือว่าเป็นอีกครั้งหนึ่งที่นักกีฬาไทย สามารถทำผลงานได้อย่างยอดเยี่ยม พร้อมเชิญชวนคนไทย ร่วมเชียร์ให้กำลังใจนักกีฬาไทยจนจบการแข่งขัน